Et voldsomt regnvejr er på vej op over Jylland, og henover natten betyder det, at der kan falde store mængder regn. Faktisk så mange millimeter at meteorologerne har udsendt et såkaldt Kategori 1-varsel om voldsomt vejr, der gælder for det meste af Jylland. Der er i aften og i nat varsel om kraftig regn i det meste af Jylland, og der er risiko for kraftig regn i den øvrige del af landet bortset fra Bornholm. Det er en koldfront med regn, som strækker sig fra Vestjylland til langt ned i Tyskland, der er skyld i de store mængder nedbør på vej. Foran og i forbindelse med fronten dannes der regn og byger, der stedvis kan være kraftige og med torden. - Den kraftigste nedbør vil hovedsagelig ramme Jylland og Fyn. I forbindelse med bygerne og koldfrontspassagen kan der komme mellem 25 og 35 mm regn. De fleste steder ventes der på seks timer at falde mellen 15 og 25 mm, lyder det fra vagtchef Frank Nielsen klokken 22.10. I løbet af aftenen og natten passerer koldfronten Danmark fra sydvest og ventes fredag morgen at ligge over Vendsyssel, Himmerland til Bornholm.
Det bliver en våd nat i det nordjyske. Flere steder er der risiko for skybrud.